WPH เปิดบริการ “รพ.วัฒนแพทย์อ่าวนาง” ลุ้นรายได้ปีนี้ทุบสถิติออลไทม์ไฮทะลุ 800 ลบ.
WPH เปิดบริการ "รพ.วัฒนแพทย์อ่าวนาง" คาดสร้างรายได้ 150 ลบ./ปี วางเป้ารายได้ปีนี้ทำออลไทม์ไฮทะลุ 800 ลบ.
4 มี.ค. 2562

นายเชน  เหล่าสุนทร  รองประธานเจ้าหน้าที่บริหารและรองผู้อำนวยการโรงพยาบาลฝ่ายการเงิน  บริษัท โรงพยาบาลวัฒนแพทย์ ตรัง จำกัด (มหาชน) หรือ WPH  เปิดเผยว่า ขณะนี้โรงพยาบาลวัฒนแพทย์ อ่าวนาง จังหวัดกระบี่ ได้เปิดให้บริการอย่างเป็นทางการ เมื่อวันที่ 1 มีนาคม 2562 เรียบร้อยแล้ว และได้รับการตอบรับที่ดี ซึ่งการให้บริการในเฟสแรกเริ่มต้นที่ขนาด จำนวน 59 เตียง โดยคาดว่าจะสร้างรายได้ให้บริษัทฯ ปีละ 150 ล้านบาท
“บริษัทฯประเมินว่า หากการใช้บริการมีเข้ามาอย่างต่อเนื่อง คาดว่าจะใช้เวลาไม่เกินปี 2563 ก็สามารถถึงจุดคุ้มทุนแล้ว จากเงินลงทุนไปประมาณ 450 ล้านบาท  ขณะเดียวกันบริษัทฯ อาจจะพิจารณาขยายพื้นที่การให้บริการของโรงพยาบาลอ่าวนางในเฟส 2 ได้ในทันที หากมีการใช้บริการที่ดี โดยสามารถขยายขนาดเพิ่มได้อีก 40-50 เตียง” รองประธานเจ้าหน้าที่บริหารกล่าว
ส่วนแนวโน้มการดำเนินธุรกิจในปี 2562 บริษัทตั้งเป้ารายได้ที่จะเติบโตไม่ต่ำกว่า 10% หรือทะลุ 800 ล้านบาท มีโอกาสที่จะทุบสถิติสูงสุดอีกครั้ง เนื่องจากเริ่มเห็นสัญญาณที่ดี จากนักท่องเที่ยวมีจำนวนเพิ่มขึ้นอย่างต่อเนื่อง โดยล่าสุดช่วง 2 เดือนแรกของปีนี้ จำนวนนักท่องเที่ยวที่เข้ามาใช้บริการโรงพยาบาลเติบโตมากขึ้นประมาณ 20% หากเทียบกับช่วงเดียวกันปีก่อน โดยการใช้บริการส่วนใหญ่จะเข้ามารักษาโรคทั่วไปมากกว่าโรคเฉพาะทาง
สำหรับความสามารถทำกำไรน่าจะมีทิศทางที่ดีขึ้น เนื่องจากปริมาณผู้ป่วยเข้ามาใช้บริการมากขึ้น ขณะเดียวกันบริษัทสามารถรักษาประสิทธิภาพการควบคุมต้นทุนได้เป็นอย่างดีจะช่วยผลักดันให้บริษัทมีการเติบโตได้อย่างต่อเนื่อ อย่างไรก็ตาม ในปีนี้บริษัทฯมีงบลงทุนไม่เกิน 80 ล้านบาท โดยจะไม่มีการใช้เงินลงทุนขนาดใหญ่ แต่จะเน้นการปรับปรุงและขยายอาคารโรงพยาบาลวัฒนแพทย์ตรัง
ด้านความคืบหน้าของการดำเนินการโรงพยาบาลวัฒนแพทย์ สมุย จังหวัดสุราษฎร์ ขณะนี้บริษัทอยู่ระหว่างการทำรายงานวิเคราะห์ผลกระทบสิ่งแวดล้อม (Environmental impact assessment) หรือ EIA และคาดว่าจะสามารถดำเนินการก่อสร้างแล้วเสร็จภายในปี 2562 ตามแผนงานที่วางไว้